google/wiki40b huggingface dataset:
Deus vult

Το Deus vult (Λατινικά για το "ο Θεός θέλει") ήταν η κραυγή του λαού στο άκουσμα της λήψης της απόφασης για την πραγματοποίηση της Α΄ Σταυροφορίας από τον Πάπα Ουρβανό Β΄ στην Σύνοδο του Κλερμόν το 1095. Η φράση έχει καταγραφεί υπό διάφορες μορφές όπως Deus vult (Κλασσικά Λατινικά), Dieu le veut (Γαλλικά), Deus lo vult, κτλ.
Το Deus lo vult αποτελεί και σύνθημα του Τάγματος του Παναγίου Τάφου, ενός Καθολικού ιπποτικού τάγματος.
Μία άλλη λατινική φράση με διαφορετική μορφή κλίσης των λέξεων αυτών είναι το Deo volente, μια απόλυτη αφαιρετική πτώση η οποία σημαίνει Θεού Θέλοντος.
Σεπφώρα

Ο γάμος με τον Μωυσή

Μετά τον φόνο του Αιγυπτίου και την περιπλάνησή του στην έρημο, ο Μωυσής κατέφυγε στη Μαδιάμ. Εκεί είδε εφτά κοπέλες (οι κόρες του Ιοθόρ) να λογομαχούν με βοσκούς καθώς τις παραμέρισαν βίαια για να ποτίσουν πρώτοι τα πρόβατά τους. Ο Μωυσής τις υπερασπίστηκε παλεύοντας με τους άντρες. Έχοντας κερδίσει την εμπιστοσύνη του ιερέα, ο Ιοθόρ τον έκανε βοσκό στα πρόβατά του και του έδωσε για σύζυγό του τη μικρότερη κόρη του, Σεπφώρα.

Το επεισόδιο στη σκηνή

Όταν ο Θεός είπε στον Μωυσή να επιστρέψει στην Αίγυπτο και να ελευθερώσει τους γιους του Ισραήλ, ο Μωυσής πήρε μαζί του τη γυναίκα και τους γιούς του. Στο δρόμο για την Αίγυπτο κατασκήνωσαν για το βράδυ κι εκεί συνέβη κάτι μυστήριο με πρωταγωνίστρια τη Σεπφώρα. Στη Βίβλο λέει ότι ο Θεός ήρθε για να σκοτώσει το Μωυσή (Έξοδος:4:24-27), τότε η Σεπφώρα γρήγορα πήρε ένα κοφτερό μαχαίρι και έκανε περιτομή στο Γερσόμ, και το εναπόθεσε στα πόδια του Μωυσή, λέγοντας "Είσαι Θεός του αίματος" (Έξοδος: 4:26). Κατά τους σχολιαστές και τους λογίους ο λόγος για τον οποίο ο Θεός ήρθε να σκοτώσει το Μωυσή ήταν η συμφωνία με τον Αβραάμ. Όπως αναφέρεται στη Γένεση όσα αρσενικά παιδιά δεν έκαναν περιτομή, θα αποκόπτονταν από το λαό διότι "Αυτός έσπασε τη συμφωνία Μου"(Γένεσις:17:10-14).

Κατά την Έξοδο

Αφού ο Μωυσής κατάφερε να απελευθερώσει τους Εβραίους από την Αίγυπτο, ο Ιοθόρ ήρθε στην κατασκήνωση των Εβραίων στο Σινά φέρνοντας μαζί τη Σεπφώρα και τους γιούς του Μωυσή. Η Βίβλος δεν αναφέρει πότε η Σεπφώρα ξανασυναντήθηκε με τον πατέρα της, μόνο ότι ο Ιοθόρ πήρε την οικογένεια του Μωυσή και πήγε να τον συναντήσει όταν άκουσε τι έκανε ο Θεός για τους γιους του Ισραήλ.
Πυθέας ο Μασσαλιώτης

Το ταξίδι του Πυθέα

Ο Πυθέας περιέγραψε το ταξίδι του στα βιβλία του Περί Ωκεανού και Γης περίοδος, από τα οποία σώζονται μόνο αποσπάσματα, σε αναφορές άλλων συγγραφέων. Ανάμεσα σε αυτούς, ο Στράβων και ο Πολύβιος αμφιβάλουν για το αν ο Πυθέας έκανε πραγματικά το ταξίδι που περιγράφει.
Ο τρόπος που ξεκίνησε το ταξίδι του ο Πυθέας δεν είναι επακριβώς γνωστός. Μπορεί να πέρασε από το Στενό του Γιβραλτάρ, αλλά είναι επίσης πιθανό να ταξίδεψε αρχικά δια ξηράς μέσω της Γαλλίας. Στη συνέχεια βρέθηκε στη Μεγάλη Βρετανία, για την περίμετρο της οποίας υπολόγισε τιμή που διαφέρει κατά 2,5% από την πραγματική. Εκεί επισκέφτηκε την Κορνουάλη, σημαντικό τόπο εξόρυξης κασσίτερου. Μετά από θαλάσσιο ταξίδι έξι ημερών προς το βορρά έφτασε σε έναν τόπο που ονομάζει Θούλη. Για τη Θούλη ο Πυθέας αναφέρει ότι ήταν μία γεωργική χώρα, όπου η μεγαλύτερη ημέρα διαρκεί 20 (ισημερινές) ώρες. Αυτό παραπέμπει σε γεωγραφικό πλάτος 64 μοιρών. Οι εκεί κάτοικοι τρέφονταν με φρούτα και παρασκεύαζαν ένα ποτό από σιτάρι και μέλι.

Η Θούλη

Σχετικά με το ποια ήταν η Θούλη που επισκέφτηκε ο Πυθέας έχουν γίνει διάφορες υποθέσεις. Εικάζεται ότι πρόκειται για την Ισλανδία, τις ακτές της Νορβηγίας, τις Νήσους Φερόες ή τις Νήσους Σέτλαντ.
Βόρεια της Θούλης, σε απόσταση μίας μέρας ναυτικού ταξιδιού, ξεκινούσε μία περιοχή όπου η θάλασσα αναμιγνυόταν με τον πάγο, τη στεριά και τον αέρα. Υπάρχουν θεωρίες σύμφωνα με τις οποίες ο τόπος που περιγράφει ο Πυθέας είναι οι περιοχές του Αρκτικού κύκλου κοντά στην Ισλανδία ή τη Νορβηγία, όπου το θαλασσινό νερό αρχίζει να πήζει και υπάρχει πυκνή ομίχλη. Ο συνδυασμός αυτός (νερό-πάγοι-ομίχλη) του έδωσε την εντύπωση της ανάμιξης των στοιχείων της φύσης.
Στη συνέχεια ο Πυθέας ταξίδεψε στη Βόρεια Θάλασσα και πιθανώς και στη Βαλτική.

Στράβων (απόσπασμα)

Πηγή: Στράβων-Γεωγραφικὰ Β'.5.8
῾Ο μὲν οὖν Μασσαλιώτης Πυθέας τὰ περὶ Θούλην τὴν βορειοτάτην τῶν Βρεττανίδων ὕστατα λέγει, παρ᾿ οἷς ὁ αὐτός ἐστι τῷ ἀρκτικῷ ὁ θερινὸς τροπικὸς κύκλος· παρὰ δὲ τῶν ἄλλων οὐδὲν ἱστορῶ, οὔθ᾿ ὅτι Θούλη νῆσός ἐστί τις οὔτ᾿ εἰ τὰ μέχρι δεῦρο οἰκήσιμά ἐστιν, ὅπου ὁ θερινὸς τροπικὸς ἀρκτικὸς γίνεται.
«Ο μεν λοιπόν Πυθέας ο Μασσαλιώτης σχετικά με την Θούλη . λέει ότι είναι βορειότερη από τα Βρετανικά νησιά και αποτελεί το έσχατο μέρος του κόσμου, όπου και ο θερινός τροπικός κύκλος είναι ίδιος με τον αρκτικό κύκλο. Από δε τους άλλους τίποτε δε διηγούμαι (εννοεί συγγραφείς), ούτε ότι υπάρχει κάποιο νησί Θούλη, ούτε εάν τα μέρη αυτά τώρα είναι κατοικήσιμα, εκεί όπου ο θερινός τροπικός γίνεται αρκτικός»

Κριτικές

Ο Πολύβιος και ο Στράβων αμφισβητούσαν τον Πυθέα  κυρίως ο  Στράβων ωστόσο ο Ερατοσθένης και ο Ίππαρχος πήραν στα σοβαρά  κυρίως τις αστρονομικές του  παρατηρήσεις και  με την πάροδο του χρόνου, οι  παρατηρήσεις αυτές  επιβεβαιώθηκαν  επιστημονικά.
Sport (ισπανική εφημερίδα)

Ιστορία και προφίλ

Ιδρύθηκε το 1979 και ανήκει στη Grupo Zeta, η οποία εκδίδει επίσης την El Periódico de Catalunya.  
Ιδεολογικά, ορίζει τον εαυτό της ως την εφημερίδα των υποστηρικτών της Μπαρτσελόνα, με το σλόγκαν της «Semper amb el Barça» (πάντοτε με τη Μπάρτσα στα καταλανικά) και επικεντρώνεται κυρίως σε αναγνώστες της Καταλονίας, παρά το γεγονός ότι εκδίδεται στα ισπανικά. Καλύπτει επίσης την Εσπανιόλ και γενικά το καταλανικό και ισπανικό ποδόσφαιρο, καθώς και άλλα αθλήματα, κυρίως καλαθοσφαίριση, μηχανοκίνητο αθλητισμό, ποδηλασία, χειροσφαίριση και αντισφαίριση.
Bersuit Vergarabat

Στιλ

Η μουσική των Bersuit Vergarabat είναι αρκετά πολυποίκιλη. Κύριο χαρακτηριστικό της είναι ο συνδυασμός της rock μουσικής με στοιχεία διάφορων λατινοαμερικανικών ρυθμών, όπως cumbia (π.χ. El Viejo de Arriba), murga (Murguita del Sur) και cuarteto (La Bolsa). Άλλα κομμάτια τους είναι επηρεασμένα από την crossover, όπως το Señor Cobranza, το οποίο είναι διασκευή κομματιού των επίσης Αργεντινών Las Manos de Filippi και ήταν μια από τις μεγαλύτερες επιτυχίες των Bersuit. Επίσης μεταξύ κομματιών τους βρίσκονται διάφορες ήρεμες ακουστικές μπαλάντες.

Ιστορία

Τη δεκαετία του 1990 οι Bersuit κατάφεραν να εξελιχθούν σε ένα από τα επιτυχέστερα συγκροτήματα της ροκ σκηνής της Αργεντινής. Η πρώτη μεγάλη τους επιτυχία ήταν το άλμπουμ Don Leopardo του 1996. Το 1998 ακολούθησε το άλμπουμ Libertinaje, το οποίο ήταν επιτυχία και στη διεθνή σκηνή. Ακολούθησε το 1999 τουρνέ του συγκροτήματος σε πόλεις της Ισπανίας, του Μεξικού και άλλων λατινοαμερικανικών χωρών. Επίσης συμμετείχαν στο soundtrack του κινηματογραφικού ντοκιμαντέρ «Η Κατάληψη» των Ναόμι Κλάιν και Άβι Λιούις.
Τα σημερινά μέλη είναι Juan Carlos Subirá (πληκτρολόγιο, ακορντεόν και φωνητικά), Charles Martin (ντραμς και κρουστά), Όσκαρ Righi (κιθάρα), Rene Isel «Πέπε» Céspedes (μπάσο και φωνητικά), Ντάνιελ Suarez (τραγούδι και χορός), Αλμπέρτο Verenzuela (κιθάρα και φυσαρμόνικα), και ο Carlos «Condor» Sbarbati (τραγούδι, χορό και charango).
Μάξιμος Πλανούδης

Βιογραφικό

Γεννήθηκε στην Νικομήδεια της Βιθυνίας γύρω στο 1260 και δίδαξε στη Μονή της Χώρας στην Κωνσταντινούπολη. Αρχικά τάχθηκε υπέρ της ένωσης των Εκκλησιών και υποστήριξε τον Αυτοκράτορα Μιχαήλ Η΄ Παλαιολόγο, που ακολούθησε ενωτική πολιτική. Όμως μετά το θάνατο εκείνου και την άνοδο στον θρόνο τού Ανδρόνικου Β΄ Παλαιολόγου, ο οποίος ήταν κατά της Ένωσης, ο Μάξιμος Πλανούδης συντάχθηκε με τους ανθενωτικούς και έγραψε μια πραγματεία (Κατά Λατίνων συλλογισμοί περί της εκπορεύσεως του Αγίου Πνεύματος) κατά της προσθήκης και της θεολογίας του Filioque. Την περίοδο εκείνη δεν ήταν σπάνιο υποστηρικτές της μιας ή της άλλης πλευράς στο θέμα της ένωσης των Εκκλησιών να αλλάζουν πλευρά. Εκτός της παραπάνω πραγματείας ο Πλανούδης έγραψε έναν λόγο Περί πίστεως, ύμνους, κανόνες, εγκώμια αγίων, κ.α. Ο Πλανούδης ξεκίνησε την σταδιοδρομία του ως γραφέας και αντιγραφέας χειρογράφων στο Αυτοκρατορικό Παλάτι, στο οποίο αργότερα κατείχε υψηλή θέση παρά τη νεαρή ηλικία του.
Ο Πλανούδης ήταν κάτοχος ευρύτατης παιδείας, κάτι που φαίνεται από ολόκληρο το έργο του· από την αλληλογραφία του με τον αστρονόμο Μανουήλ Βρυέννιο προκύπτει μεταξύ άλλων, ότι ο Πλανούδης είχε και σημαντικές γνώσεις αστρονομίας.
Αλφόνσος Ενρίκεθ

Βιογραφία

Ήταν ο πρωτότοκος από τα νόθα τέκνα του Φαδρίκε-Αλφόνσου μαγίστρου του Τάγματος του Αγ. Ιακώβου και της ερωμένης του (ίσως της Εβραίας Παλόμα των Σεφαρδιτών). Ο πατέρας του εξεγέρθηκε εναντίον του ετεροθαλούς αδελφού του Πέτρου της Καστίλης, ο οποίος διέταξε την εκτέλεσή του. 
Αργότερα ο αμφιθαλής αδελφός του πατέρα του Ερρίκος Β΄ διαδέχθηκε τον Πέτρο. Τότε ο Αλφόνσος έγινε κύριος της Μεδίνα δε Ριοσέκο και ναύαρχος της Καστίλης, ο πρώτος του κλάδου του. Συμμετείχε στις πολιτικές δραστηριότητες της Αυλής και τους εορτασμούς της. 
Ήθελε να νυμφυτεί την Ιωάννα δε Μεντόθα, έτσι ντύθηκε υπηρέτης και τη ρώτησε αν ήθελε να παντρευτεί τον αφέντη του (τον ίδιο). Όταν η Ιωάννα απάντησε ότι ο αφέντης του ήταν γιος μίας των Μαράνα (Εβραίων που έγιναν Χριστιανοί), ο Αλφόνσος τη ράπισε. Ζήτησε ιερέα και τη νυμφεύτηκε, λέγοντας ότι δεν πρέπει να ειπωθεί ότι σήκωσε χέρι επάνω της κάποιος, που δεν ήταν ο σύζυγός της. Μία φορά που έφθασε αργά τη νύχτα, η Ιωάννα δεν του άνοιξε, ισχυριζόμενη ότι είναι αξιοσέβαστη Καστιλιανή και αυτός κοιμήθηκε έξω.
Υπερσμήνος της Παρθένου

Το Υπερσμήνος της Παρθένου ή το Τοπικό Υπερσμήνος είναι μια μαζική συγκέντρωση γαλαξιών που περιέχει το Σμήνος της Παρθένου συμπεριλαμβανομένης της Τοπικής Ομάδας, το οποίο με τη σειρά του περιέχει τον γαλαξία της Ανδρομέδας και τον Γαλαξία μας. Τουλάχιστον 100 ομάδες γαλαξιών και σμήνη βρίσκονται μέσα στο σμήνος, το οποίο έχει διάμετρο 33 μεγαπαρσέκ (110 εκατομμύρια έτη φωτός). Είναι ένα από τα περίπου 10 εκατομμύρια υπερσμήνη στο παρατηρήσιμο σύμπαν.
Μελέτη του 2014 έδειξε ότι το Υπερσμήνος της Παρθένου είναι μόνο μια κουκίδα ενός ακόμα μεγαλύτερου υπερσμήνους, η Λανιακέα - μια μεγαλύτερη, συναγωνιζόμενη αναφορά του Τοπικού Υπερσμήνους - η οποία βρίσκεται στο κέντρο του Μεγάλου Ελκυστή.
Κυπριανός και Ιουστίνα

Βιογραφία

Η Ιουστίνα ήταν κόρη ενός ειδωλολάτρη ιερέα από την Αντιόχεια. Έγινε όμως χριστιανή και έκανε και τους γονείς της χριστιανούς. Ένας νεαρός, ο Αγλαΐδας, θέλησε να την κάνει δικιά του. Επειδή δεν τα κατάφερνε απευθήνθηκε σε ένα μάγο, τον Κυπριανό. Οι προσπάθειες του Κυπριανού απέτυχαν επειδή η Ιουστίνα έκανε το σταυρό της νικώντας έτσι τους δαίμονες. Στο τέλος ο Κυπριανός κατάλαβε το λάθος του, ελευθερώθηκε από το Σατανά και έγινε Χριστιανός. Έγινε διάκονος, ιερέας και επίσκοπος. Η ιστορία του αναφέρεται και από τον Γρηγόριο Νύσση ο οποίος όμως τον συγχέει με τον Κυπριανό Καρχηδόνας, ένα λάθος που κάνουν πολλοί. Είναι σίγουρο όμως ότι δεν υπήρξε επίσκοπος Αντιόχειας με το όνομα Κυπριανός.

Μαρτύριο και θάνατος

Ο Κυπριανός και η Ιουστίνα κατά τη διάρκεια του διωγμού του Διοκλητιανού μεταφέρθηκαν στη Δαμασκό όπου και βασανίστηκαν. Επειδή η πίστη τους άντεξε, μεταφέρθηκαν στον Διοκλητιανό στη Νικομήδεια. Εκεί με διαταγή του αποκεφαλίστηκαν.
Smart Forfour

Πρώτη γενιά

Αντίθετα με τα άλλα μοντέλα της εταιρείας την τότε εποχή, το Forfour πρώτης γενιάς ήταν ένα πιο συμβατικό 5-πορτο hatchback, με ένα σχετικά ευρύχωρο σαλόνι, που μπορούσε να φιλοξενήσει 4 ή οριακά ακόμα και 5 επιβάτες. 
Το αρχικό Smart Forfour κατασκευαζόταν στο εργοστάσιο NedCar στην Ολλανδία, σε συνεργασία με την Mitsubishi Motors και, για λόγους μείωσης του κόστους παραγωγής, μοιραζόταν σασί, ανάρτηση και βενζινοκινητήρες με το Mitsubishi Colt του 2003. Για την ακρίβεια, οι κινητήρες βενζίνης του Forfour ήταν ένας 3-κύλινδρος 1.1 λίτρων και δύο 4-κύλινδροι 1.3 και 1.5 λίτρων. Αντιθέτως, ο κινητήρας ντίζελ ήταν ένας 3-κύλινδρος 1.5 λίτρων με common direct injection (cdi), που είχε προέλθει από έναν 4-κύλινδρο της Mercedes-Benz A-Class W168, με αφαίρεση ενός κυλίνδρου.
Το 2005 και το 2006, διατέθηκε και μια έκδοση Smart Forfour Brabus, με έναν βενζινοκινητήρα turbo της Mitsubishi, τον 4G15, ισχύος 130 kW (177 PS; 174 hp), άρα ήταν ισχυρότερο κατά 27 PS (20 kW; 27 hp) από το Mitsubishi Colt CZT. Η μέγιστη ταχύτητα που πετύχαινε το Brabus ήταν 221 km/h (137 mph) και η επιτάχυνση 0-100 km/h (0-62 mph) ερχόταν σε μόλις 6,9 δευτερόλεπτα. Σημειωτέον ότι όλοι οι κινητήρες του αρχικού Forfour πληρούσαν τις προδιαγραφές καυσαερίων Euro 4.
Αν και το Forfour πρώτης γενιάς επρόκειτο να εξαχθεί και στις Ηνωμένες Πολιτείες, μαζί με το υπό εξέλιξη τότε Smart Formore, τελικώς αποσύρθηκε από την παραγωγή μετά από μόλις 2,5 έτη από το ντεμπούτο, λόγω χαμηλών πωλήσεων, ενώ και το Formore ακυρώθηκε μόλις λίγο πριν από την έναρξη της παραγωγής του.
Αρχάγγελος Ραφαήλ

Ο Αρχάγγελος Ραφαήλ είναι ένας από τους αγγέλους, σύμφωνα με τη χριστιανική θρησκεία. Το όνομά του σημαίνει «Ο Κύριος θεραπεύει» και είναι ένας από τους λίγους αγγέλους που ονοματίζονται στην Αγία Γραφή.
Η παρουσία του Αγγέλου Ραφαήλ φαίνεται στο βιβλίο του Τωβίτ η Τωβίθ, όταν απεστάλη από τον Θεό να θεραπεύσει αυτόν από της ασθενείας του, που περιγράφεται στο , λέγοντας στον γιο του Τωβία τι να κάνει. Επίσης, θεράπευσε τη Σάρρα, τη θυγατέρα του Ραγουήλ, από ένα δαιμόνιο ονόματι Ασμοδαίος. Όπως φαίνεται, ο Άγγελος Ραφαήλ είχε την αρμοδιότητα ή το χάρισμα από τον Θεό να θεραπεύει. Γι' αυτό και η ονομασία του είναι «Ο Κύριος θεραπεύει».
Διοργανώσεις Ε.Π.Σ. Ηπείρου 1955–56

Την περίοδο 1955-56 η ΕΠΣ Ηπείρου διοργάνωσε πρωτάθλημα Ηπείρου.Το πρωτάθλημα ξεκίνησε στις 16 Οκτωβρίου 1955.

Α κατηγορία

Το πρωτάθλημα διεξάχθηκε σαν πρωτάθλημα πόλεων.Συμμετείχαν ομάδες από τα Ιωάννινα,την Άρτα,την Πρέβεζα και την Λευκάδα.Οι ομάδες των πόλεων έπαιξαν μεταξύ τους δυο φορές.Οι νικήτριες ομάδες πέρασαν στα ημιτελικά,όπου έπαιξαν μεταξύ τους σε διπλούς αγώνες.Οι νικητές των ημιτελικών πέρασαν στον τελικό,όπου μετά από διπλούς αγώνες,ανακηρύχθηκε ο πρωταθλητής περιόδου.

Όμιλος Ιωαννίνων

Συμμετείχαν ο Αβέρωφ Ιωαννίνων,ο Ατρόμητος Ιωαννίνων και ο Ολυμπιακός Ιωαννίνων.
16/10/55 Ατρόμητος-Αβέρωφ 3-0
23/10/55 Ατρόμητος-Ολυμπιακός 1-1
30/10/55 Αβέρωφ-Ολυμπιακός 2-0
06/11/55 Αβέρωφ-Ατρόμητος 2-1 Η ΕΠΣΗΠ δέχτηκε την ένσταση του Ατρομήτου αρχικά αλλά η ΕΠΟ δικαίωσε τον Αβέρωφ.
27/11/55 Ολυμπιακός-Ατρόμητος 0-1
04/12/55 Ολυμπιακός-Αβέρωφ 2-5

Όμιλος Άρτας

Συμμετείχαν ο Παναμβρακικός Άρτας,ο Αετός Άρτας και ο Ολυμπιακός Άρτας
16/10/55 Αετός-Ολυμπιακός 3-1
23/10/55 Παναμβρακικός-Αετός 2-0 αα. Μετά από ένσταση του Παναμβρακικού.Αρχικά η ΕΠΣΗΠ απέρριψε την ένσταση αλλά τελικά ο Παναμβρακικός δικαιώθηκε στην ΕΠΟ.Αρχικό σκορ 1-2.
30/10/55 Παναμβρακικός-Ολυμπιακός 6-0
06/11/55 Ολυμπιακός-Αετός 1-2
04/12/55 Αετός-Παναμβρακικός 0-2
Ολυμπιακός-Παναμβρακικός

Όμιλος Πρέβεζας

Συμμετείχαν η Νικόπολη Πρέβεζας και η ΑΕ Πρέβεζας
16/10/55 Νικόπολη-ΑΕ Πρέβεζας 0-1
23/10/55 ΑΕ Πρέβεζας-Νικόπολη 1-2
Εξαιτίας της ισοβαθμίας χρειάστηκε αγώνας μπαράζ.
06/11/55 Νικόπολη-ΑΕ Πρέβεζας 5-3

Όμιλος Λευκάδας

Συμμετείχαν ο Τηλυκράτης Λευκάδας και η Λευκάτας Λευκάδας.
16/10/55 Τηλυκράτης Λευκάδας-Λευκάτας Λευκάδας 0-2
23/10/55 Λευκάτας Λευκάδας-Τηλυκράτης Λευκάδας 1-2
Εξαιτίας της ισοβαθμίας χρειάστηκε αγώνας μπαράζ.
Τηλυκράτης Λευκάδας-Λευκάτας Λευκάδας

Όμιλος Ιωαννίνων-Άρτας

Ο πρώτος αγώνας των ημιτελικών έγινε στις 15 Απριλίου 1956 και ο δεύτερος στις 29 Απριλίου 1956
Παναμβρακικός Άρτας-Αβέρωφ 1-0
Αβέρωφ-Παναμβρακικός Άρτας 1-2

Όμιλος Πρέβεζας-Λευκάδας

Ο πρώτος αγώνας των ημιτελικών έγινε στις 15 Απριλίου 1956.
Τηλυκράτης Λευκάδας-Νικόπολη Πρέβεζας 0-1
Έγινε επαναληπτικός στην Άρτα για να αναδειχθεί ο πρωταθλητής.Ο αγώνας στις 27 Μαΐου 1956.
Τηλυκράτης Λευκάδας-Νικόπολη Πρέβεζας 4-2

Τελικός

Οι τελικοί έγιναν στις 3 και 10 Ιουνίου 1956
Τηλυκράτης Λευκάδας-Παναμβρακικός Άρτας 0-1
Παναμβρακικός Άρτας-Τηλυκράτης Λευκάδας 6-1
Βραβεία Αμερικανικής Ακαδημίας Κινηματογράφου 1973

Η 46η Απονομή των Βραβείων της Ακαδημίας Κινηματογράφου, που τίμησε τις καλύτερες επιδόσεις στο χώρο του κινηματογράφου για το έτος 1999, έλαβε χώρα στις 2 Απριλίου 1974. Η τελετή πραγματοποιήθηκε στο Θέατρο Κόντακ στο Χόλιγουντ της Καλιφόρνιας και την παρουσίαση ανέλαβε για πρώτη φορά ο Κρις Ροκ. Στην αμερικανική τηλεόραση μεταδόθηκαν από το δίκτυο ABC.
Οι υποψηφιότητες ανακοινώθηκαν στις 15 Φεβρουαρίου με την ταινία Ιπτάμενο Κροίσο να σκοράρει τις περισσότερες, που ήταν 11, και το Million Dollar Baby και το Ψάχνοντας τη Χώρα του Ποτέ (Finding Neverland) να ακολουθούν με 7 υποψηφιότητες η καθεμία. Ο μεγάλος νικητής της βραδιάς ήταν το Million Dollar Baby που κέρδισε τα βραβεία Καλύτερης Ταινίας και Σκηνοθεσίας, δίνοντας στον Κλιντ Ίστγουντ το δεύτερο του Όσκαρ μετά από την βράβευση του για την ταινία Οι Ασυγχώρητοι (Unforgiven).

Υποψηφιότητες & Νικητές

Οι νικητές κάθε κατηγορίες εμφανίζονται με έντονους χαρακτήρες στην κορυφή της κατηγορίας.
Αγία Αικατερίνη Καινουργίου Φθιώτιδας

Γεωγραφία

Η Αγία Αικατερίνη βρίσκεται κτισμένη στο σημείο όπου ο Μαλιακός συναντά τον Βόρειο Ευβοϊκό Κόλπο, λίγο βορειότερα από τα Καμένα Βούρλα και σε μέσο σταθμικό υψόμετρο 5. Aπέχει από τη Λαμία 38 χλμ. περίπου, προς τα ΝΑ.

Πληθυσμικά στοιχεία

Η εξέλιξη πληθυσμού της Αγίας Αικατερίνης έχει ως εξής: κάτοικοι 138 (2001), 159 (2011).
2269 Ευφραιμιανή

Φυσικά χαρακτηριστικά

Η μέση διάμετρος της Ευφραιμιανής εκτιμάται σε 22,92 χιλιόμετρα, ενώ το γεωμετρικό άλβεδό της είναι 0,212 ± 0,033. Η Ευφραιμιανή περιστρέφεται γύρω από τον εαυτό της μία φορά κάθε 5 ως 8 ώρες περίπου.
Πόλη Χρυσοχούς

Τοποθεσία

Η Πόλη Χρυσοχούς βρίσκεται στο βόρειο τμήμα της επαρχίας Πάφου. Απέχει 35 χιλιόμετρα από την Πάφο. Στα δυτικά συνορεύει με το Νέο Χωριό Πάφου, στα νοτιοδυτικά με την Αδρολύκου και τη Δρούσια, στα νότια με τη Χρυσοχού και τη Στενή, στα νοτιοανατολικά με την Πελαθούσα και στα ανατολικά με την Μακούντα και την Αργάκα. Το βόρειο τμήμα της διοικητικής της έκτασης είναι παραθαλάσσιο. Ο κόλπος που σχηματίζεται ονομάζεται Κόλπος της Χρυσοχούς.

Ονομασία

Το 1552, επί ενετοκρατίας, ο οικισμός είχε την ονομασία Crosocho. Ήταν ο κύριος οικισμός της «Contrada Di Crusocho», μια διοικητής υποδιαίρεσης της κομητείας της Πάφου. Είναι πιθανόν η ονομασία πόλη να προέρχεται από το γεγονός ότι αποκαλείτο I polis du Crusocho (πόλη του Crusocho). Το 1571 ξεκίνησε η τουρκοκρατία στην Κύπρο. Στην οθωμανική απογραφή των κατοίκων της Κύπρου το 1643 ο οικισμός αναφερόταν ως Πόλη. Το 1878 ξεκίνησε η αγγλοκρατία στην Κύπρο. Την ίδια χρονιά οι Άγγλοι πραγματοποίησαν απογραφή στην οποία ο οικισμός αναφερόταν ως Polis.

Ιστορία

Η περιοχή της Πόλης Χρυσοχούς κατοικήθηκε για πρώτη φορά μετά τον Τρωικό πόλεμο όταν αρχαίοι μεταλλωρύχοι εγκαταστάθηκαν σε αυτήν, λόγω των πλούσιων κοιτασμάτων χαλκού που υπήρχαν στην περιοχή. Στην περιοχή της Πόλης Χρυσοχούς στα αρχαία χρόνια υπήρχαν οι πόλεις Μάριο και Αρσινόη. Η Αρσινόη εγκαταλείφθηκε τον 7ο αιώνα μ.Χ. λόγω των αραβικών επιδρομών.
Ο Δήμος Πόλης Χρυσοχούς ιδρύθηκε το 1882, στις αρχές της Αγγλοκρατίας.

Αθλητικά σωματεία

Η περιοχή αποτελεί έδρα της ΕΝ.Α.Δ. Πόλης Χρυσοχούς. Έδρα της ομάδας αποτελεί το Δημοτικό Στάδιο Πόλης Χρυσοχούς.
Νούμπουλο

Το νούμπουλο (από το Ενετικό nombolo: φιλέτο) είναι παραδοσιακό αλλαντικό της Κέρκυρας. Παρασκευάζεται από ολόκληρο χοιρινό φιλέτο. Ύστερα ρίχνεται αλάτι και μπαχαρικά και μαρινάρεται σε κρασί. Στη συνέχεια τα υλικά εγκιβωτίζονται σε φυσικό έντερο, συνήθως μαζί με μια λωρίδα λίπους, και καπνίζονται πάνω σε μείγμα από βότανα, όπως φασκόμηλο, δάφνη, θυμάρι, δρυς, και μυρτιά. Καταναλώνεται σε λεπτές φέτες, συνήθως σε φρέσκο ψωμί.
Αν και τρώγεται όλο το χρόνο, παραδοσιακά σερβίρεται ως ορεκτικό για τα Χριστούγεννα και τη Πρωτοχρονιά.
Ηρακλής Αποστολίδης

Νεανικά Χρόνια

Γεννήθηκε στον Πύργο της Βόρειας Θράκης το 1893 από εύπορη οικογένεια. Σύμφωνα με διηγήσεις του γιου του Ρένου Αποστολίδη, ο Ηρακλής Αποστολίδης είχε σημαντική αναρχική και συνδικαλιστική δραστηριότητα στην Κωνσταντινούπολη. Το 1920 ήταν αρχισυντάκτης της εργατοσυνδικαλιστικής εφημερίδας Άμυνα όπου υποστηρίζε την Βενιζελική παράταξη. Από το 1926 δούλεψε ως διευθυντής σύνταξης στην Μεγάλη Εγκυκλοπαίδεια του Πυρσού η οποία ολοκληρώθηκε το 1934 και συμμετείχαν σημαίνουσες προσωπικότητες όπως ο Ιωάννης Συκουτρής. Υπήρξε δημοσιογράφος σε πολλές εφημερίδες (π.χ Πολιτεία, Σκρίπ, Σφαίρα, Εσπερινή κ.α). Το 1935 ενώ ήταν αρχισυντάκτης στην Ηχώ της Ελλάδας υποστήριξε την αποχή στις εκλογές του 1935 όπως έπραξαν τα Βενιζελικά κόμματα. Αποχώρησε από την αρχισυνταξία της εφημερίδας όταν δημοσιεύτηκε συνέντευξη του Γεωργίου Β΄. Αν και είχε προσωπική φιλία με τον δικτάτορα Μεταξά διαφώνησε με την δικτατορία και απείχε από τη δημοσιογραφία, αντιδρώντας στη λογοκρισία της δικτατορίας. Εκείνο το καιρό έκανε πνευματικές δουλειές (επιμέλεια εκδόσεων, συγγραφή εργασιών για τρίτους κ.ο.κ) καθώς και διορίστηκε αρχισυντάκτης στην Επιθεώρηση Τοπικής Αυτοδιοίκησης της Ενώσεως Δήμων και Κοινοτήτων.
Στην Κατοχή έμεινε αμέτοχος καθώς και προσπάθησε να πείσει τον Χρήστο Χωμενίδη να μείνει εκτός ΕΑΜ. Το 1945 διορίστηκε υπάλληλος στην Εθνική Βιβλιοθήκη με τον βαθμό του Διευθυντή όπου και παρέμεινε έως το 1959.

Μεταγενέστερα χρόνια

Μαζί με τον γιο του Ρένο εξέδιδαν το περιοδικό Νέα Ελληνικά όπου δημοσίευσαν δίχως άδεια διήγημα του Καραγάτση με αποτέλεσμα να τους κάνει μήνυση. Βραβεύθηκε το 1966 με το Χρυσό Εύσημο Δημοσιογραφίας για την προσφορά του. Πέθανε στην Αθήνα το 1970.

Η Ανθολογία του

Η Ανθολογία του εκδόθηκε αρχικά το 1933 καλύπτοντας τη χρονική περίοδο από το 1708 μέχρι το έτος έκδοσής της. Αργότερα κυκλοφόρησε σε  δύο τόμους και σήμερα αποτελείται από τρεις τόμους, που εκδόθηκαν (1969-1972) από τον Ρένο Αποστολίδη, φθάνοντας ως το 1972. Η ανθολόγηση έγινε με κριτήρια αισθητικά και η κατάταξη με αλφαβητική σειρά. Ο Παναγιώτης Μαστροδημήτρης τη χαρακτηρίζει ως μία από τις αρτιότερες και πληρέστερες σύγχρονες ανθολογίες.
Η φιλοσοφία συγκρότησης της Ανθολογίας ήταν η υπέρβαση των αισθητικών μονοτροπιών των Φώτου Πολίτη και του Γιάννη Αποστολάκη αγνοώντας τις a priori θέσεις  και ψευτοαντιθέσεις της δεξιάς και αριστερής λογοτεχνικής κριτικής της εποχής.

Χαρακτήρας, μορφωτικό επίπεδο, εκτιμήσεις

Ήταν πολύ μορφωμένος δίχως να έχει πτυχίο σπουδών ενώ μιλούσε πολλές γλώσσες. Ήταν άθεος ενώ είχε επηρεαστεί φιλοσοφικά από τον Νίτσε και τον Ντοστογιέφσκι. Ιδεολογικά είχε επηρεαστεί από αναρχικούς φιλοσόφους ενώ υπάρχουν πολλές αναφορές ότι παρέμεινε αναρχικός, με νοοτροπία εντελώς προσωπική.
Αγνωστικός, απόλυτα άπιστος και ανιδανιστής δεν πίστευε στην ύπαρξη ουσίας, ούτε και στη δυνατότητα να γνωριστεί από τον νου: η επιστήμη, είναι επιστήμη μόνο του φαινομένου  και μόνο ικανή να μελετά σχέσεις.
Μάθημα ανατομίας του Δρ. Τουλπ

Το Μάθημα ανατομίας του Δρ. Τουλπ (ολλανδικά: Anatomische les van Dr. Nicolaes Tulp) είναι ομαδικό πορτρέτο του Ρέμπραντ που βρίσκεται στο Mauritshuis (Mauritshuis, Br. 403) στη Χάγη και θεωρείται ένα από τα θαύματα της ζωγραφικής τέχνης. Η ελαιογραφία φιλοτεχνήθηκε σε φυσικό μέγεθος το 1632 και αποτελεί ένα είδος ιστορικής καταγραφής των μαθημάτων ανατομίας που παραδόθηκαν τον Ιανουάριο του ίδιου έτους από τον καθηγητή ανατόμο Νικολάες Τουλπ.

Περιγραφή

Παριστά τον Τουλπ που επιδεικνύει επί πτώματος την ανατομία του βραχίονα στους από δεξιά του φερώνυμους μαθητές του. Τα πρόσωπα όλων των εικονιζόμενων παρουσιάζονται σε πλήρη έκφραση. Ο ίδιος ο καθηγητής φέρεται με ύφος αυστηρό και επεξηγηματικό ενώ οι μαθητές του βρίσκονται σε στάση και έκφραση δίψας για μάθηση, εκτός του τελευταίου πίσω που δείχνει ελαφρά στάση αποκρουστική. Σε αντίθεση με τα παραδοσιακά ομαδικά πορτρέτα, απεικονίζει τα πρόσωπα όχι το ένα δίπλα στο άλλο, αλλά γύρω από το υπό εξέταση πτώμα. Τόσο οι μύες όσο και οι τένοντες του χεριού, απεικονίζονται ρεαλιστικά και σύμφωνα με τις ανατομικές γνώσεις της εποχής. Θεωρείται πιθανό πως ο Ρέμπραντ απέκτησε κάποιες βασικές γνώσεις γύρω από την ανατομία του ανθρώπινου σώματος, πιθανώς έχοντας μελετήσει το έργο του Αντρέα Βεσάλιους, του οποίου γύψινα εκμαγεία χεριών βρέθηκαν στα υπάρχοντα του Ρέμπραντ μετά το θάνατό του.

Ιστορική τοποθέτηση

Είναι από τους πρώτους πίνακες του Ρέμπραντ που φέρουν υπογραφή με το όνομά του (Rembrandt f[ecit]) σε αντιδιαστολή με τη χρήση των αρχικών RHL που συναντάται σε προγενέστερες συνθέσεις του, γεγονός που ερμηνεύεται συχνά ως έκφραση της αυτοπεποίθησης που είχε αποκτήσει. Φιλοτεχνήθηκε κατόπιν παραγγελίας του ίδιου του καθηγητή ο οποίος και στη συνέχεια  μετά την παραλαβή του τον δώρισε στη συντεχνία των χειρουργών του Άμστερνταμ.